Sofie Carsten Nielsen (RV), 2013-05-29:
Tak for det.
Danmark har en modig og ansvarlig reformregering, en regering, der arbejder benhårdt på at bringe Danmark ud af krisen og skabe holdbar velfærd for alle og ruste os til fremtidens udfordringer.
Vi arbejder for at øge vækst og beskæftigelse i Danmark, for vi vil have flere i arbejde og færre på offentlig forsørgelse, fordi vi mener, at det er en grundlæggende værdi at kunne forsørge sig selv og få et nyt arbejde, hvis man har mistet det, man havde.
Vi går reformvejen for at kunne gøre det, vi gerne vil som samfund.
Vi vil være dygtige til at lave de bedste produkter og serviceydelser, og det kræver, at vi investerer i forskning og uddannelse.
Vi vil være raske og sunde.
Det kræver et moderne sundhedsvæsen.
Vi står for det endelige opgør med blokpolitikken.
Det vigtigste er ikke, hvem vi samarbejder med, men hvad vi samarbejder om.
Dagpengereformen er en vigtig del af regeringens reformkurs.
Det er en fremsynet reform, fordi den danner grundlag for, at vi kan øge velstanden og velfærden gennem vækst og beskæftigelse og sikre stabilitet i dansk økonomi.
Der ligger meget frihed i at kunne forsørge sig selv.
Det er også velfærd at have et arbejde og være en del af et arbejdsfællesskab.
Og regeringen har forpligtet sig til at gøre, hvad vi kan for at skabe flere arbejdspladser i lyset af de mange, mange tusinde arbejdspladser i den private sektor, der blev tabt under krisen.
Regeringen er samtidig garant for, at reformer bliver gennemført på en forsvarlig måde.
Den daværende VK-regering valgte at indføre dagpengereformen stort set fra den ene dag til den anden.
Radikale Venstre stemte for dagpengereformen, men understregede behovet for at afbøde den hårde indfasning.
Det ignorerede VK og O.
Derfor lagde vi ½ år til, da regeringen kom til.
Derfor lavede vi en langt mere personlig opfølgning for den enkelte ledige med akutpakken.
Og derfor indgik vi aftalen om akutjob.
Derfor gav vi mulighed for uddannelse på uddannelsesydelse.
Og det er derfor, at regeringen ønsker at indfase dagpengereformen på en mere lempelig måde.
Det er ikke udtryk for vægelsind, men derimod udtryk for, at vi lytter, før vi handler.
Langt, langt de fleste mennesker vil gerne have et job, nøjagtig ligesom unge under uddannelse gerne vil have et job, når de er færdige og klar til at gøre sig gældende på arbejdsmarkedet.
Det er jo målet med at blive læge eller sygeplejerske eller ingeniør eller elektriker, eller hvad man nu uddanner sig til, at det bliver til en aktiv indsats på arbejdsmarkedet, hvor man bruger det, man har lært.
Regeringen er optaget af at genskabe væksten i den private sektor.
Jobbene kommer ikke af sig selv, og der findes ingen snuptagsløsninger på Danmarks vækstproblemer.
Derfor er det vigtigt, at vi med et bredt flertal hen over midten har kunnet gennemføre langsigtede reformer og sikret en ansvarlig anvendelse af midlerne til bedre vilkår for virksomhedernes konkurrenceevne og for den private jobskabelse.
Vi er hamrende stolte af vækstplanen.
Den giver mulighed for at skabe 150.000 private arbejdspladser frem mod 2020, og den giver en tiltrængt hånd til beskæftigelsen i år og næste år.
Og med vækstplanen tages et første og et vigtigt skridt på vejen mod fornyet fremgang og jobvækst.
Vi forbedrer virksomhedernes konkurrenceevne, og vi sætter Danmark i stand til at udnytte opsvinget fuldt ud, når konjunkturerne vender.
Den her regering har skabt flere reformresultater på 1½ år, end VKO leverede på 10 år.
Vi har valgt en konkret politisk retning med reformer og en ansvarlig økonomisk politik.
Og vi tager ansvaret for konsekvenserne af den.
Det samme kan ikke siges om forgængerne.
Men lad os ikke dvæle ved fortiden.
Handling taler stærkere end ord.
Derfor vil jeg også gerne kvittere for, at de borgerlige partier har medvirket til aftalen om vækstplanen.
Brede aftale indebærer naturligvis ikke, at man skal være hundrede procent enige om alting, og det udelukker heller ikke politiske drillerier, det har vi opdaget.
Så nu venter vi i regeringen spændt på at se Venstres plan for en stor, fin aftale, der kan trumfe de 92 mia. kr. og de 150.000 private arbejdspladser, som vækstplanen bidrager med.
Lige nu kan vi i hvert fald konstatere, også på debatten, at der er meget, meget stor forskel på oppositionspartiernes tilgang til helt grundlæggende politikområder, både når det gælder udviklingen af fremtidens velfærdssamfund, og i særdeleshed når det gælder viljen til reformer.
Hvis flertallet skulle skifte efter næste valg, kan man tilsvarende frygte for, at Danmark igen får en fin, lille statsminister, men uden mod og parlamentarisk opbakning til at gennemføre den ambitiøse reformkurs.
Den her regering tillader sig at skue ud i verden.
Vi er altså ikke bange for at gøre Danmark attraktivt for andre end danskere.
Derfor vil vi have flere internationale skoler, også folkeskoler, fordi dygtige udlændinge, der vil arbejde i Danmark, også skal have mulighed for at have deres børn i en international skole.
Og vi er ikke bange for, at vi bliver mindre danske af at anerkende andre nationaliteter.
Derfor vil vi lovliggøre dobbelt statsborgerskab i Danmark.
Vi anerkender, at Danmark er en lille, åben økonomi, som er afhængig af resten af verden og i særdeleshed af Europa.
Derfor knoklede vi under det danske EU-formandskab for at få en aftale på plads om en europæisk patentdomstol, der kan skabe vækst i Danmark og spare millioner af kroner for dansk og europæisk erhvervsliv.
Vi tror på fremtiden.
Vi tror på den enkelte, på, at vi har et ansvar, både over for selv og over for vores samfund.
Derfor er det vigtigt, at vi har kunnet gennemføre langsigtede velfærdsreformer, at vi har skabt bedre vilkår for virksomhedernes konkurrenceevne og den private jobskabelse, ikke for reformernes skyld, ikke for EU's skyld, men for samfundets skyld, for menneskers skyld.
Vi lytter, før vi beslutter, og vi giver en hjælpende hånd, når det er nødvendigt.
Vi samarbejder med dem, der vil, fordi indholdet er vigtigere end partifarve.
Derfor håber jeg selvfølgelig også på en fortsat åben og konstruktiv debat i dag, hvor vi sammen kan nærme os gode løsninger for fremtidens Danmark.
Tak for ordet.